CELEX: 52012PC0407
Language: sk
Date: 2012-07-20
Title: Návrh ROZHODNUTIE EURÓPSKEHO PARLAMENTU A RADY o stanovení činnosti Únie na podporu iniciatívy Európske hlavné mestá kultúry na roky 2020 až 2033

|
			
		
		
		52012PC0407
		
			Návrh ROZHODNUTIE EURÓPSKEHO PARLAMENTU A RADY o stanovení činnosti Únie na podporu iniciatívy Európske hlavné mestá kultúry na roky 2020 až 2033 /* COM/2012/0407 final - 2012/0199 (COD) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
Európske hlavné mestá kultúry boli vytvorené v
roku 1985 prostredníctvom medzivládnej iniciatívy. V záujme zefektívnenia
iniciatívy boli v roku 1999 oficiálne transformované na akciu Európskej
únie. Stanovili sa nové kritériá výberového konania, zostavil sa chronologický
zoznam členských štátov, v ktorom sa štáty uvádzajú v poradí podľa
ich nároku na titul, a vytvorila sa Európska skupina nezávislých odborníkov na
účely posúdenia žiadostí (rozhodnutie Európskeho parlamentu a Rady č.
1419/1999/ES z 25. mája 1999 o akcii Spoločenstva na
podporu podujatia Európske hlavné mesto kultúry pre roky 2005 až 2019).
Pravidlá sa v roku 2006 obnovili s cieľom ďalšieho zefektívnenia
iniciatívy prostredníctvom podnecovania súťaže medzi mestami a
vylepšovania kvality ponúk. Týmito pravidlami sa tiež zaviedlo niekoľko
opatrení sprevádzajúcich mestá pri ich príprave vrátane postupu monitorovania
(rozhodnutie Európskeho parlamentu a Rady č. 1622/2006/ES z 24.
októbra 2006 o činnosti Spoločenstva na podporu projektu Európske
hlavné mesto kultúry na roky 2007 až 2019). 
Platnosť rozhodnutia č. 1622/2006/ES
uplynie v roku 2019. V súčasnosti sa súťaž o titul začína s
šesťročným časovým predstihom, aby mali mestá dostatočný
čas na svoju prípravu pred začiatkom roku udelenia titulu. V záujme
hladkého prechodu v roku 2020 by sa mal preto nový právny základ pre
pokračovanie európskych hlavných miest kultúry prijať v roku 2013.
2.           HODNOTENIA, KONZULTÁCIE SO
ZAINTERESOVANÝMI STRANAMI A PRACOVNÝ DOKUMENT ÚTVAROV KOMISIE
Práca Komisie na návrhu európskych hlavných
miest kultúry po roku 2019 sa zakladala na širokej palete vstupov.
Od roku 2007 zabezpečuje Komisia externé
a nezávislé hodnotenie každého európskeho hlavného mesta kultúry. Doposiaľ
boli vyhodnotené hlavné mestá 2007 – 2010 a vyhodnotenie miest 2011 práve
prebieha. Predtým sa európske hlavné mestá kultúry 1995 – 2004
vyhodnocovali externe v jedinej správe. Komisia takisto dala vyhotoviť
hodnotenie výberového konania a postupu monitorovania, ktoré boli zavedené
rozhodnutím č. 1622/2006/ES.
Medzi 27. októbrom 2010 a 12. januárom 2011
prebehli konzultácie online a bolo prijatých 212 odpovedí. Po týchto
konzultáciách online nasledovalo verejné stretnutie, ktoré sa konalo v Bruseli
2. marca 2011 a na ktorom sa zúčastnila prevažná väčšina
zástupcov verejných orgánov a organizácií.
K úvahe o budúcnosti európskych hlavných miest
kultúry významným spôsobom prispela tiež správa, ktorú z vlastnej iniciatívy
prijal Výbor regiónov vo februári 2012 a 25. výročná konferencia
európskych hlavných miest kultúry, ktorá bola zorganizovaná v Bruseli
v marci 2010 a na ktorej sa zišlo 50 minulých, súčasných a
budúcich hlavných miest alebo kandidátskych miest a 500 účastníkov. 
Je dôležité poznamenať, že vo všetkých
kľúčových otázkach existoval značný súlad medzi zozbieranými
dôkazmi a údajmi na jednej strane a stanoviskami vyjadrenými počas
konzultačného procesu na strane druhej. To umožnilo Komisii vyvodiť
niekoľko dôležitých ponaučení týkajúcich sa budúcich európskych hlavných
miest kultúry.
Existuje široký konsenzus o tom, že hlavné
mestá sú nesmierne úspešnou iniciatívou?, ako aj silná podpora ich
pokračovania po roku 2019. Je jasné, že sa stali z hľadiska ich
vplyvu a rozsahu jednou z najambicióznejších kultúrnych iniciatív v
Európe. Stali sa takisto jednou z najviditeľnejších a najprestížnejších
iniciatív Únie a pravdepodobne jednou z iniciatív, ktoré občania Európy
oceňujú najviac. 
Európske hlavné mestá kultúry môžu mestám
priniesť veľa výhod, pokiaľ sú rozumne naplánované. I keď
sú naďalej predovšetkým kultúrnou udalosťou, môžu takisto so sebou
priniesť významné sociálne a ekonomické výhody, najmä ak je udalosť
súčasťou dlhodobej rozvojovej stratégie mesta a jeho okolitého
regiónu, orientovanej na kultúru. Je potrebné takisto poznamenať, že i
napriek skutočnosti, že v danom roku môže byť hostiteľom
udalosti iba jedno mesto v každom členskom štáte, súťaž má
dôležitý pákový efekt na rozvoj nových a účinnejších politík a stratégií
dokonca aj v mestách, ktoré titul nezískajú.
Európske hlavné mestá kultúry sú však aj
veľkou výzvou. Usporiadať ročný program kultúrnych aktivít je
náročné a niektorým hlavným mestám sa podarilo využiť potenciál
titulu viac ako iným. Najväčšou výzvou do budúcnosti bude preto
rozvinúť pozitíva súčasného systému a zároveň pomôcť
každému jednému hlavnému mestu plne využiť potenciál titulu
a optimalizovať kultúrne, ekonomické a sociálne výhody.
Komisia na základe výsledkov hodnotení a
verejných konzultácií identifikovala päť hlavných problémov, ktorým
čelia mestá pri príprave na titul: 
·                        
Dosiaľ najbežnejším problémom bol vplyv
vnútroštátnej a miestnej politiky na rozpočet, ktorý by mal byť medzi
ponukou a konečnou fázou čo najstabilnejší, ako aj vplyv politiky na
iné aspekty organizácie udalosti. Politická podpora je nevyhnutná, keďže
väčšina finančných zdrojov je verejných, a bez nej teda nemôže mesto
poskytnúť dôveryhodnú ponuku, realizačný tím však zároveň
potrebuje, aby bola uznaná jeho umelecká nezávislosť v záujme zachovania
dôveryhodnosti udalosti. 
·                        
Z hodnotení tiež vyplýva, že európsky rozmer nebol
v niektorých minulých hlavných mestách správne pochopený a dostatočne
zviditeľnený. 
·                        
Niekoľkým mestám sa nepodarilo zabudovať
titul do dlhodobejšej stratégie, v dôsledku čoho mali problémy so
zabezpečením dedičstva titulu v meste. 
·                        
Samotné mestá ešte stále nezaviedli dostatočné
mechanizmy merania vplyvu titulu, a preto chýbajú základné údaje. To
sťažuje porovnávanie hlavných miest a oslabuje prenášanie skúseností.
·                        
Veľa členských štátov bolo držiteľom
titulu pri niekoľkých príležitostiach a niektoré z nich disponujú iba
obmedzeným počtom realistických kandidátov na takú rozsiahlu udalosť,
akou sú európske hlavné mestá kultúry. Držať titul by mohlo mať
negatívne dôsledky na mesto s príliš obmedzenými kapacitami a výberom slabých
hlavných miest by sa mohla z dlhodobého hľadiska poškodiť prestíž a
hodnota značky Európske hlavné mestá kultúry.
Na tomto základe boli vyskúšané tri možnosti
pre budúcnosť európskych hlavných miest kultúry po roku 2019: 
·                        
1) pokračovať v činnosti na rovnakom
právnom základe, aký je stanovený v súčasnom rozhodnutí, ku ktorému
sa jednoducho priloží nových chronologický zoznam členských štátov;
·                        
2) zastaviť činnosť;
·                        
3) pokračovať v činnosti na novom
právnom základe, ktorý by riešil problémy so súčasným rozhodnutím; v rámci
tejto tretej možnosti sa vyskúšali dve čiastkové možnosti: 
–              
3a) priloží sa nový chronologický zoznam
členských štátov, 
–              
3b) titul sa udelí na základe výberového konania.
Pri každej možnosti sa skúmali rôzne kultúrne,
hospodárske, sociálne a environmentálne vplyvy. Možnosti sa potom posúdili a
zoradili podľa ich účinnosti z hľadiska dosahovania cieľov
európskych hlavných miest kultúry, ich efektívnosti, nákladov a
administratívnej záťaže s nimi spojenými, ich súladu so širšími
politickými cieľmi Únie a ich súčinnosti a doplnkovosti,
pokiaľ ide o iné ciele Únie, ako aj ich uskutočniteľnosti.
Možnosť s najpozitívnejším celkovým
hodnotením je možnosť 3a, konkrétne nový právny základ s chronologickým
zoznamom členských štátov. Táto možnosť bola ohodnotená lepšie ako
všetky ostatné možnosti a bola klasifikovaná ako najlepšia možnosť.
Hlavné výsledky hodnotení a verejných
konzultácií, ako aj logické kroky pri porovnávaní možností, sú zhrnuté v
pracovnom dokumente útvarov Komisie, ktorý je priložený k tomuto návrhu.
3.           PRÁVNE PRVKY NÁVRHU
Európske hlavné mestá kultúry sa zakladajú na
článku 167 Zmluvy o fungovaní Európskej únie. Tento článok
dáva EÚ mandát, aby „prispievala k rozkvetu kultúr členských štátov
a zároveň rešpektovala ich národnú a regionálnu rozmanitosť a
zdôrazňovala spoločné kultúrne dedičstvo.“ Únia takisto podporí
„spoluprácu medzi členskými štátmi“ v oblasti kultúry a „v prípade potreby
podporí a doplní ich činnosť“. 
V súlade s článkom 291 Zmluvy o fungovaní
Európskej únie by mala Komisia podľa nového rozhodnutia oficiálne
určiť európske hlavné mestá kultúry, a sformalizovať tak
odporúčania Európskej skupiny nezávislých odborníkov.
Návrh je v súlade so zásadou subsidiarity
a proporcionality. Hlavná činnosť v súvislosti s realizáciou
európskych hlavných miest kultúry zostáva na miestnej a vnútroštátnej úrovni.
Z hodnotení a verejných konzultácií však vyplynulo, že Únia zohráva
kľúčovú úlohu pri koordinácii členských štátov a zabezpečovaní
aplikácie jednotných, jasných a prehľadných kritérií, a taktiež
pokiaľ ide o výberové konania a postupy monitorovania európskych hlavných
miest kultúry. Únia tiež poskytne podporu pri príprave vybratých miest
prostredníctvom odporúčaní európskej skupiny odborníkov, výmeny najlepších
postupov medzi mestami a finančného príspevku v podobe ceny Meliny
Mercouri. 
4.           VPLYV NA ROZPOČET 
Ako v prípade rozhodnutia č.
1622/2006/ES, návrh Komisie nemá žiadny vplyv na rozpočet. 
Obdobie, na ktoré sa návrh vzťahuje, sa
kryje s niekoľkými viacročnými finančnými rámcami. Pokiaľ
ide o finančný rámec na roky 2014 – 2020, finančné aspekty súvisiace
s európskymi hlavnými mestami kultúry vrátane ceny Meliny Mercouri,
nákladov na európsku skupinu odborníkov, zviditeľnenia tejto činnosti
na európskej úrovni a ľudských zdrojov potrebných v Komisii na jej
podporu sa budú riešiť v rámci programu Tvorivá Európa. 
Po roku 2020 budú právne a finančné
aspekty európskych hlavných miest kultúry priamo spojené s ustanoveniami
zahrnutými v budúcich viacročných finančných rámcoch a na tomto
základe by sa tiež mali riešiť v rámci príslušných programov Únie na
podporu kultúry.
5.           ZHRNUTIE ROZHODNUTIA
Na základe výsledkov hodnotení a verejných
konzultácií si návrh európskych hlavných miest kultúry po roku 2019 ponecháva hlavné
črty a všeobecnú štruktúru súčasného systému: 
·                        
Titul sa bude aj naďalej udeľovať na
základe chronologického zoznamu členských štátov. Takýto rotačný
systém sa ukázal ako jediný systém schopný zabezpečiť každému
členskému štátu rovnakú príležitosť držať titul a geografickú
rovnováhu umiestnenia európskych hlavných miest kultúry, čo poskytlo Únii
príležitosť zdôrazniť rôznorodosť európskych kultúr a umožnilo
verejnosti v celej Európe zažiť udalosť v blízkosti svojho domova. 
·                        
Titul bude i naďalej obmedzený na mestá. Mestá
budú mať tiež možnosť zapojiť svoje okolité regióny s
cieľom osloviť širšiu verejnosť a rozšíriť vplyv tejto
udalosti. Zo skúsenosti však vyplynulo, že jasné vedúce postavenie jedného
mesta je kľúčovým faktorom úspechu.
·                        
Pridelenie titulu sa bude naďalej
zakladať na kultúrnom programe vytvorenom špecificky na rok udelenia
titulu s cieľom podporiť výrazný európsky rozmer. 
·                        
Zachová sa dvojfázové výberové konanie
uskutočňované európskou skupinou odborníkov, pretože sa preukázalo
ako spravodlivé a transparentné. V niektorých mestách sa týmto systémom
skvalitnili žiadosti v období medzi predbežným a konečným výberom
vďaka odborným radám skupiny odborníkov.
·                        
Naďalej sa bude udeľovať titul na
celý rok s cieľom zachovať jeho výnimočnosť
a ambicióznosť.
Zároveň bolo podaných niekoľko
zlepšovacích návrhov na riešenie zistených problémov v súvislosti so
súčasným rozhodnutím a na pomoc všetkým mestám využiť titul v
maximálnej miere. Hlavné zmeny zavedené novým právnym základom sú tieto:
·                        
Kritériá sú jednoznačnejšie, aby sa nimi mohli
kandidátske mestá lepšie riadiť, a overiteľnejšie, aby pomohli
skupine odborníkov pri výbere a monitorovaní miest. Osobitná pozornosť
bola venovaná optimalizácii možného pákového efektu iniciatívy na podnietenie
dlhodobej miestnej kultúry riadenej rozvojovými stratégiami, zabezpečeniu
kapacity kandidátskych miest držať titul, podpore európskeho rozmeru a
viditeľnosti kultúrnych programov, zabezpečeniu vysokej kvality
kultúrneho a umeleckého obsahu, posilneniu širokej účasti miestnych
obyvateľov a pokusu o zabezpečenie stability rozpočtov a
nezávislosti umeleckých tímov. 
·                        
Sprísnili sa podmienky na udelenie ceny Meliny
Mercouri. Okrem toho cena už nebude vyplácaná tri mesiace pred začiatkom
roku udelenia titulu, ale uprostred samotného roku s cieľom uistiť
sa, že mestá dodržia svoje záväzky, najmä pokiaľ ide o financovanie,
program a viditeľnosť Únie.
·                        
Výslovne sa uvádza, že európska skupina odborníkov
nie je povinná vydať pozitívne odporúčanie, ak žiadna z ponúk
nespĺňa kritériá.
·                        
Sprievodné opatrenia, ktoré slúžia ako podpora pre
mestá počas prípravného obdobia nasledujúceho po získaní titulu, boli
posilnené tak, aby boli pre mestá ešte väčšou oporou a lepším usmernením.
Zaviedlo sa dodatočné stretnutie venované monitorovaniu, členovia
skupiny odborníkov budú navštevovať mestá systematickejšie a výmena
skúseností a najlepších postupov medzi minulými, súčasnými a budúcimi
hlavnými mestami, ako aj kandidátskymi mestami, sa zintenzívni.
·                        
Zaviedli sa nové hodnotiace povinnosti pre samotné
mestá, aby sa získal komplexnejší obraz o vplyve titulu a aby sa poskytli
porovnateľné údaje.
·                        
Navrhuje sa opäť umožniť krajinám, ktoré
sa uchádzajú o titul po roku 2019 alebo sa oň po tomto roku môžu
uchádzať, aby sa zúčastnili na tejto činnosti, ako to bolo do
roku 2010. Skúsenosť s mestami ako napr. Sibiu 2077 a Istanbul 2010
ukázala, že takáto účasť môže byť prospešná tak pre tieto
krajiny, ako aj pre Úniu.
2012/0199 (COD)
Návrh
ROZHODNUTIE EURÓPSKEHO PARLAMENTU A RADY
o stanovení činnosti Únie na podporu
iniciatívy Európske hlavné mestá kultúry na roky 2020 až 2033
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie, a najmä na jej článok 167 ods. 5 prvú zarážku,
so zreteľom na návrh Európskej komisie,
po postúpení návrhu legislatívneho aktu
národným parlamentom,
so zreteľom na stanovisko Výboru regiónov[1],
konajúc v súlade s riadnym legislatívnym
postupom,
keďže:
(1)       Cieľom Zmluvy o
fungovaní Európskej únie (ďalej len „ZFEÚ“) je čoraz užšie
spojenectvo medzi národmi Európy a zároveň sa v nej Únii okrem iného
ukladá úloha prispievať k rozkvetu kultúr členských štátov,
pričom má rešpektovať ich národnú a regionálnu rozmanitosť
a zároveň zdôrazňovať spoločné kultúrne dedičstvo.
Únia v tejto súvislosti v prípade potreby podporuje a dopĺňa
činnosť členských štátov zameranú na lepšie spoznanie a šírenie
kultúry a histórie európskych národov.
(2)       V oznámení Komisie Európskemu
parlamentu, Rade, Európskemu hospodárskemu a sociálnemu výboru a Výboru
regiónov o európskej stratégii pre kultúru v globalizovanom svete[2], ktoré Rada podporila v
uznesení zo 16. novembra 2007 o európskom programe pre kultúru[3], sa stanovujú ciele budúcich
činností Únie v oblasti kultúry. Tieto činnosti by mali
podporovať kultúrnu rozmanitosť a medzikultúrny dialóg. Mali by
podporovať kultúru ako katalyzátor tvorivosti v rámci politiky rastu a
zamestnanosti, a zároveň ako dôležitý prvok v medzinárodných vzťahoch
Únie.
(3)       Rozhodnutím Európskeho
parlamentu a Rady č. 1622/2006/ES z 24. októbra 2006 sa
stanovila činnosť Spoločenstva na podporu projektu Európske
hlavné mesto kultúry na roky 2007 až 2019[4].
(4)       Z hodnotení európskych
hlavných miest kultúry, ako aj z verejných konzultácií o budúcej
činnosti po roku 2019 vyplýva, že hlavné mestá sa postupne stali jednou
z najambicióznejších kultúrnych iniciatív v Európe, ako aj jednou z tých
iniciatív, ktoré európski občania oceňujú najviac.
(5)       K pôvodným cieľom
európskych hlavných miest kultúry, ako je zdôraznenie bohatstva a rozmanitosti
európskych kultúr a spoločných čŕt a podpora lepšieho vzájomného
porozumenia medzi občanmi Európy, pridali postupne mestá, ktoré držia
titul, nový rozmer využitím pákového efektu titulu na podnietenie
všeobecnejšieho rozvoja mesta.
(6)       Tieto ciele sú v úplnom
súlade s cieľmi programu Tvorivá Európa[5]
zameraného na podporu európskej kultúrnej a jazykovej rozmanitosti a posilnenie
konkurencieschopnosti kultúrnych a kreatívnych odvetví s cieľom
podporiť inteligentný, udržateľný a inkluzívny rast.
(7)       Z hodnotení a verejných
konzultácií vyplýva, že európske hlavné mestá kultúry môžu mať veľa
výhod, pokiaľ sú rozumne naplánované. Sú naďalej predovšetkým
kultúrnou iniciatívou, môžu však takisto so sebou priniesť významné
sociálne a ekonomické výhody, najmä ak sú súčasťou dlhodobej rozvojovej
stratégie mesta orientovanej na kultúru. 
(8)       Európske hlavné mestá kultúry
sú aj veľkou výzvou. Usporiadať ročný program kultúrnych aktivít
je náročné, pričom niektorým hlavným mestám sa podarilo využiť
potenciál titulu viac ako iným. Preto by sa mala činnosť
posilniť tak, aby ju mohli v čo najväčšej miere využiť
všetky mestá. 
(9)       Titul Európske hlavné mesto
kultúry by mal aj naďalej byť obmedzený na mestá, ale v záujme
oslovenia širšej verejnosti a rozšírenia jeho vplyvov, by tieto mestá mali
mať naďalej možnosť zapojiť do udalosti okolitý región.
(10)     Udelenie titulu Európske
hlavné mesto kultúry by sa malo i naďalej zakladať na kultúrnom
programe vytvorenom osobitne na rok Európskeho hlavného mesta kultúry, ktorý by
mal mať výrazný európsky rozmer, ale tento program musí byť
zároveň súčasťou dlhodobejšej stratégie.
(11)     Dvojfázové výberové konanie
založené na chronologickom zozname členských štátov, ktoré
uskutočňuje Európska skupina nezávislých odborníkov, sa ukázalo ako
spravodlivé a transparentné. Umožnilo mestám skvalitniť svoje žiadosti v
období medzi fázou predbežného a konečného výberu, na základe odborných
rád zaslaných skupinou odborníkov, a zabezpečilo vyrovnané rozmiestnenie
hlavných miest vo všetkých členských štátoch. 
(12)     Kritériá výberu by mali
byť jednoznačnejšie, aby sa nimi mohli kandidátske mestá lepšie
riadiť, a overiteľnejšie, aby pomohli skupine odborníkov pri výbere
a monitorovaní miest. Mali by najmä posilniť dedičstvo titulu
odmeňovaním miest, ktoré rozvinuli dlhodobú stratégiu politiky v oblasti
kultúry.
(13)     Prípravná fáza medzi
určením mesta a rokom udelenia titulu je nesmierne dôležitá pre úspech
európskeho hlavného mesta kultúry. Zainteresované strany sa všeobecne zhodujú v
tom, že sprievodné opatrenia zavedené rozhodnutím č. 1622/2006/ES boli pre
mestá veľmi užitočné. Tieto opatrenia by sa mali ďalej
rozvíjať, najmä prostredníctvom častejších monitorovacích stretnutí a
návštev členov skupiny odborníkov v mestách a ešte intenzívnejšou výmenou
skúseností medzi minulými, súčasnými a budúcimi hlavnými mestami, ako aj
kandidátskymi mestami. 
(14)     Cena Meliny Mercouri nadobudla
výraznú symbolickú hodnotu, ktorá ďaleko presahuje skutočnú výšku
ceny, ktorú môže udeliť Komisia. Mali by sa však sprísniť
a vyjasniť podmienky vyplácania ceny, aby sa zabezpečilo
splnenie záväzkov zo strany vymenovaných miest.
(15)     Je dôležité, aby mestá vo
všetkých svojich komunikačných materiáloch jasne uviedli, že Európske
hlavné mestá kultúry sú iniciatívou Únie.
(16)     Hodnotenia výsledkov minulých
európskych hlavných miest kultúry vypracované Komisiou nemôžu poskytnúť
základné údaje o vplyve titulu a sú založené na údajoch zozbieraných na
miestnej úrovni. Preto by hlavnými účastníkmi hodnotiaceho procesu mali
byť samotné mestá, ktoré by mali zaviesť účinné spôsoby merania.
(17)     Skúsenosť s mestami, ako
napr. Sibiu 2007 a Istanbul 2010, ukázala, že účasť kandidátskych
krajín môže prispieť k ich zblíženiu sa s Úniou prostredníctvom
zdôrazňovania spoločných aspektov európskych kultúr. Na iniciatíve Európske
hlavné mestá kultúry by sa preto po roku 2019 mali mať možnosť
zúčastniť aj kandidátske krajiny a potenciálne kandidátske
krajiny.
(18)     V záujme zabezpečenia
jednotných podmienok vykonávania tohto rozhodnutia a najmä ustanovení
týkajúcich sa určovania európskych hlavných miest kultúry, by sa mali na
Komisiu preniesť vykonávacie právomoci.
(19)     Rozhodnutie č.
1622/2006/ES by sa malo zrušiť a nahradiť týmto rozhodnutím. Jeho
ustanovenia by sa však mali naďalej uplatňovať na všetky
európske hlavné mestá kultúry do roku 2019, ktoré už boli určené alebo
ktoré sa o tento titul uchádzajú. 
(20)     Keďže ciele tohto
rozhodnutia nie je možné uspokojivo dosiahnuť na úrovni jednotlivých
členských štátov, a to najmä z dôvodu potreby nových spoločných,
jasných a transparentných kritérií a postupov na výber a monitorovanie
európskych hlavných miest kultúry, ako aj z dôvodu potreby účinnej
koordinácie medzi členskými štátmi, a možno ich preto lepšie
dosiahnuť na úrovni Únie, môže Únia prijať opatrenia v súlade so
zásadou subsidiarity podľa článku 5 Zmluvy o Európskej únii.
V súlade so zásadou proporcionality podľa uvedeného
článku toto rozhodnutie nepresahuje rámec nevyhnutný na dosiahnutie
uvedených cieľov,
PRIJALI TOTO ROZHODNUTIE: 
Článok 1
Predmet
úpravy 
Týmto rozhodnutím sa stanovuje
činnosť Únie na podporu iniciatívy Európske hlavné mestá kultúry na
roky 2020 až 2033. 
Článok 2
Ciele
1.           Všeobecné ciele
činnosti:
a)      chrániť a podporovať
rozmanitosť európskych kultúr a zdôrazniť ich spoločné
črty;
b)      posilniť príspevok kultúry k
dlhodobému rozvoju miest.
2.           Osobitné ciele činnosti:
a)      rozšíriť rozsah, rozmanitosť a
európsky rozmer kultúrnej ponuky v mestách, a to aj prostredníctvom
nadnárodnej spolupráce;
b)      rozšíriť prístup a účasť
na kultúre;
c)      posilniť kapacitu odvetvia kultúry a
jeho prepojenosť s ostatnými odvetviami;
d)      zlepšiť medzinárodný význam miest
prostredníctvom kultúry. 
Článok 3
Dostupnosť
činnosti
1.           Mestá v členských
štátoch majú nárok byť vymenované za Európske hlavné mestá kultúry na
jeden rok, v poradí stanovenom v prílohe. 
Toto vymenovanie sa uplatňuje najviac na
jedno mesto v každom členskom štáte uvedenom v zozname.
2.           Ak nejaká krajina pristúpi k
Únii po prijatí tohto rozhodnutia, zoznam uvedený v prílohe sa
zodpovedajúcim spôsobom zaktualizuje. Takto budú mať mestá v tejto krajine
právo byť vymenované za Európske hlavné mestá kultúry podľa rovnakých
pravidiel, aké platia pre ostatné členské štáty.
Keďže však súťaž o titul začína
šesť rokov pred začiatkom roku udelenia titulu, aby sa mestám
poskytol dostatočný čas na ich prípravu po vymenovaní, zoznam sa
neaktualizuje v prípade krajín, ktoré pristúpia k Únii po 31. decembri 2026. 
Zoznam sa neaktualizuje ani v prípade, že nejaké
mesto v pristupujúcej krajine už bolo vymenované za Európske hlavné mesto
kultúry na obdobie rokov 2020 až 2033 podľa pravidiel a postupov pre
kandidátske a potenciálne kandidátske krajiny, ako sa uvádza v odseku 3.
3.           Mestá v kandidátskych a
potenciálnych kandidátskych krajinách majú takisto možnosť požiadať o
titul Európske hlavné mesto kultúry v rámci výberového konania organizovaného
každý tretí rok súčasne so súťažami v daných dvoch členských
štátoch, a to v súlade s harmonogramom v prílohe. 
Konkrétne ustanovenia pre mestá v kandidátskych a
potenciálnych kandidátskych krajinách sú uvedené v článku 10.
Článok 4
Žiadosti
1.           Súťaže o titul Európske
hlavné mesto kultúry sa môžu zúčastniť iba mestá. Kandidátske mestá
môžu do udalosti zapojiť okolité regióny. Žiadosti sa však podajú pod
menom vedúceho mesta a v prípade jeho výberu sa titul udelí tomuto mestu.
2.           Komisia na základe kritérií
stanovených v článku 5 vypracuje spoločný formulár žiadosti pre
všetky kandidátske mestá.
3.           Každá žiadosť bude
vychádzať z kultúrneho programu so silným európskym rozmerom. Tento
program potrvá jeden rok a bude vytvorený osobitne pre titul Európske hlavné
mesto kultúry, v súlade s kritériami uvedenými v článku 5. Musí však
byť súčasťou dlhodobej stratégie kultúrneho rozvoja mesta.
Článok 5
Kritériá
Kritériá pre posudzovanie žiadostí sa delia do
šiestich kategórií: „dlhodobá stratégia“, „schopnosť dosiahnuť
ciele“, „kultúrny a umelecký obsah“, „európsky rozmer“, „dosah“
a „riadenie“:
1.           Pokiaľ ide o „dlhodobú
stratégiu“, posúdia sa tieto faktory:
a)      stratégia pre kultúrny rozvoj mesta
zavedená v čase podania žiadosti vrátane plánov pre správu kultúry a
pokračovanie kultúrnych aktivít po roku udelenia titulu;
b)      plány na posilnenie kapacity odvetvia
kultúry;
c)      plány na posilnenie dlhodobého prepojenia
medzi odvetvím kultúry a hospodárskymi a sociálnymi odvetviami v meste;
d)      predpokladané dlhodobé kultúrne, sociálne
a hospodárske vplyvy, ktoré by mal titul na mesto;
e)      plány monitorovania a hodnotenia vplyvu
titulu na mesto.
2.           Pokiaľ ide o
„schopnosť dosiahnuť ciele“, kandidátske mestá musia preukázať,
že:
a)      žiadosť má podporu všetkých
politických strán;
b)      mesto má alebo bude mať primeranú
infraštruktúru na realizáciu činností spojených s držiteľstvom
titulu. 
3.           Pokiaľ ide o „kultúrny a
umelecký obsah“, posúdia sa tieto faktory:
a)      jasná a koherentná umelecká vízia
kultúrneho programu roka;
b)      zapojenie miestnych umelcov a kultúrnych
organizácií do koncepcie a realizácie kultúrneho programu;
c)      rozsah a rozmanitosť navrhovaných
činností a ich celková umelecká kvalita;
d)      schopnosť skombinovať miestne
kultúrne dedičstvo a tradičné formy umenia s novými,
inovačnými a experimentálnymi kultúrnymi prejavmi.
4.           Pokiaľ ide o „európsky
rozmer“, posúdia sa tieto faktory:
a)      rozsah a kvalita činností
podporujúcich kultúrnu rozmanitosť Európy;
b)      rozsah a kvalita činností
zdôrazňujúcich spoločné aspekty európskych kultúr, dedičstva a
histórie, ako aj európsku integráciu;
c)      rozsah a kvalita činností
predstavujúcich európskych umelcov, spolupráca s prevádzkovateľmi
alebo mestami v rôznych krajinách a nadnárodné partnerstvá;
d)      stratégia na vzbudenie záujmu širokej
európskej verejnosti.
5.           Pokiaľ ide o „dosah“,
posúdia sa tieto faktory:
a)      zapojenie miestneho obyvateľstva a
občianskej spoločnosti do prípravy žiadosti a realizácie
činností spojených s držiteľstvom titulu Európske hlavné mesto
kultúry;
b)      vytvorenie nových a udržateľných
príležitostí pre účasť širokej občianskej spoločnosti na
kultúrnych činnostiach, najmä účasť mladých ľudí
a marginalizovaných a znevýhodnených osôb vrátane menšín. Osobitná
pozornosť sa bude venovať, pokiaľ možno, dostupnosti týchto
činností pre osoby so zdravotným postihnutím a pre staršie osoby;
c)      celková stratégia vytvárania publika a
najmä prepojenie so vzdelávaním a účasť škôl. 
6.           Pokiaľ ide o „riadenie“,
posúdia sa tieto faktory:
a)      uskutočniteľnosť
navrhovaného rozpočtu. Tento rozpočet pokryje prípravnú fázu, samotný
rok udelenia titulu a ustanovenia na činnosti týkajúce sa dedičstva;
b)      predpokladaná štruktúra správy a
realizačný orgán na uskutočnenie projektu Európske hlavné mesto
kultúry;
c)      postup menovania umeleckého
riaditeľa a jeho/jej pole pôsobnosti;
d)      komunikačná stratégia, ktorá musí
byť komplexná a musí zdôrazňovať skutočnosť, že
Európske hlavné mestá kultúry sú iniciatívou Únie.
Článok 6
Európska
skupina odborníkov
1.           Zriadi sa Európska skupina
nezávislých odborníkov (ďalej len „európska skupina odborníkov“) na
účely výberu a monitorovania na európskej úrovni. 
2.           Európska skupina odborníkov
pozostáva z 10 členov. Členovia musia byť občanmi
Únie. Musia byť nezávislými odborníkmi s bohatou skúsenosťou a
expertízou v oblasti kultúry, v kultúrnom rozvoji miest alebo v
organizácii iniciatívy Európske hlavné mesto kultúry. Takisto musia byť
schopní venovať vhodný počet pracovných dní za rok európskej skupine
odborníkov. 
Komisia po zorganizovaní výzvy na predloženie
ponúk predbežne vyberie skupinu potenciálnych členov skupiny odborníkov.
Každá z troch inštitúcií – Európsky parlament, Rada a Komisia – následne
vyberie troch expertov z tejto skupiny, ktorých vymenuje v súlade so svojimi
príslušnými postupmi. Výbor regiónov vyberie jedného experta a vymenuje ho/ju v
súlade so svojím postupom.
Každá inštitúcia a orgán sa usiluje
zabezpečiť, aby sa spôsobilosti odborníkov, ktorých vymenuje, čo
najviac dopĺňali a aby odborníci pochádzali z vyváženého
geografického spektra.
Európska skupina odborníkov si určí predsedu.
3.           Členovia európskej
skupiny odborníkov sa vymenúvajú na tri roky. Pokiaľ však ide o prvú
skupinu odborníkov, ktorá sa má vytvoriť podľa tohto rozhodnutia,
Európsky parlament výnimočne vymenuje svojich troch členov na tri
roky, Rada na rok, Komisia na dva roky a Výbor regiónov svojho experta na jeden
rok, aby sa odstupňovalo nahrádzanie členov skupiny odborníkov a
vyhlo sa tým strate skúseností a expertízy, ku ktorej by došlo pri
súčasnom nahradení všetkých členov.
4.           Členovia európskej
skupiny odborníkov oznámia akýkoľvek skutočný alebo potenciálny
konflikt záujmov v súvislosti s konkrétnym kandidátskym mestom. V prípade
takéhoto oznámenia členom, alebo v prípade, že takýto konflikt záujmov
vyjde najavo, sa uvedený člen nezúčastní na výberovom konaní v
príslušnom členskom štáte alebo na výberovom konaní pre kandidátske alebo
potenciálne kandidátske krajiny. Príslušný člen sa na účely tohto konania
nenahrádza a výber uskutočnia zostávajúci členovia európskej skupiny
odborníkov. 
5.           Všetky správy európskej
skupiny odborníkov sa zverejnia na webovej lokalite Komisie. 
Článok 7
Podávanie
žiadostí v členských štátoch
1.           Každý člen je zodpovedný
za organizáciu súťaže medzi mestami v súlade s harmonogramom uvedeným
v prílohe. 
2.           Členské štáty uverejnia
výzvu na predloženie žiadostí šesť rokov pred začiatkom roku udelenia
titulu.
V každej výzve na predloženie žiadostí, zameranej
na mestá uchádzajúce sa o titul, sa použije spoločný formulár žiadosti
uvedený v článku 4 ods. 2.
Termín na predloženie žiadostí sa pri každej výzve
na predloženie žiadostí naplánuje na 10 mesiacov po uverejnení výzvy.
3.           Príslušný členský štát
informuje Komisiu o žiadostiach.
Článok 8
Predbežný
výber v členských štátoch
1.           Päť rokov pred
začiatkom roku udelenia titulu zvolá každý z príslušných členských
štátov európsku skupinu odborníkov na stretnutie s kandidátskymi mestami
organizované na účely predbežného výberu. 
2.           Európska skupina odborníkov
posúdi žiadosti podľa kritérií stanovených v článku 5. Zhodne sa na
užšom výbere kandidátskych miest, o ktorých bude ďalej uvažovať,
a vydá správu o žiadostiach všetkých kandidátskych miest a
odporúčania pre vybrané kandidátske mestá.
3.           Európska skupiny odborníkov
predloží svoju správu príslušnému členskému štátu a Komisii. Každý z
príslušných členských štátov formálne schváli užší výber na základe správy
skupiny odborníkov.
Článok 9
Výber
v členských štátoch
1.           Vybrané kandidátske krajiny
vyplnia svoje žiadosti podľa kritérií a odporúčaní vydaných skupinou
odborníkov počas stretnutia organizovaného na účely predbežného
výberu a zašlú ich príslušným členským štátom, ktoré ich potom prepošlú
Komisii.
2.           Deväť mesiacov po
stretnutí zameranom na predbežný výber zvolá každý z príslušných
členských štátov európsku skupiny odborníkov na stretnutie
s kandidátskymi krajinami zorganizované na účely konečného
výberu.
3.           Európska skupina odborníkov
zhodnotí doplnené žiadosti.
4.           Európska skupina odborníkov
vydá správu o žiadostiach spolu s odporúčaním nominácie jedného mesta v
príslušnom členskom štáte za Európske hlavné mesto kultúry. Ak však žiadne
z kandidátskych miest nespĺňa kritériá, európska skupina odborníkov
môže odporučiť, aby sa titul daného roku neudelil. 
Správa obsahuje aj
odporúčania pre odporúčané mesto, pokiaľ ide o pokrok, ku
ktorému má dospieť do roku udelenia titulu.
Skupina odborníkov predloží správu príslušnému
členskému štátu a Komisii. Uverejní ju na webovej lokalite Komisie. 
Článok 10
Ustanovenia
týkajúce sa kandidátskych a potenciálnych kandidátskych krajín
1.           Komisia zodpovedá za
organizáciu súťaže medzi mestami v kandidátskych a potenciálnych
kandidátskych krajinách.
2.           Komisia uverejní v Úradnom
vestníku Európskej únie výzvu na predloženie žiadostí šesť rokov pred
začiatkom roku udelenia titulu. Na tejto výzve sa môžu zúčastniť
mestá vo všetkých kandidátskych a potenciálnych kandidátskych krajinách,
pokiaľ sa tieto mestá zúčastňujú na programe Tvorivá Európa
alebo na nadväzujúcich programoch Únie podporujúcich kultúru v deň
uverejnenia výzvy.
V záujme spravodlivého prístupu k mestám v
členských štátoch sa bude môcť každé mesto zúčastniť iba
jednej súťaže pre mestá v kandidátskych a potenciálnych kandidátskych
krajinách v období od roku 2020 do roku 2033 a mesto, ktoré sa zúčastnilo
takejto súťaže, sa nebude môcť zúčastniť žiadnej následnej
súťaže v novom členskom štáte počas toho istého obdobia,
podľa pravidiel stanovených v článku 3 ods. 2.
Okrem toho sa každej kandidátskej krajine alebo
potenciálnej kandidátskej krajine môže z rovnakých dôvodov spravodlivého
prístupu k členským štátom povoliť držať titul iba raz
počas obdobia rokov 2020 až 2033. Preto mestá krajín, ktorým už bol
udelený titul, sa nebudú môcť zúčastniť následných súťaží
počas toho istého obdobia. 
3.           Podmienky stanovené v
článku 4 a kritériá stanovené v článku 5 sa vzťahujú na
kandidátske a potenciálne kandidátske krajiny.
4.           Európska skupina odborníkov
vykoná predbežný výber päť rokov pred začiatkom roku udelenia titulu
iba na základe písomných formulárov žiadostí uvedených v článku 4 ods. 2.
Nezorganizuje sa žiadne stretnutie s kandidátskymi krajinami.
Európska skupina odborníkov posúdi žiadosti
podľa kritérií. Zhodne sa na užšom výbere kandidátskych miest, o ktorých
bude ďalej uvažovať, a vydá správu o žiadostiach všetkých
kandidátskych miest, ako aj odporúčania pre vybrané kandidátske mestá.
Táto správa sa predkladá Komisii a uverejňuje na webovej lokalite Komisie.
5.           Vybrané kandidátske mestá
doplnia svoje žiadosti podľa kritérií a odporúčaní vydaných
počas predbežného výberu a zašlú ich Komisii.
Komisia zvolá deväť mesiacov po predbežnom
výbere európsku skupinu odborníkov na stretnutie v Bruseli s vybranými mestami
zorganizované na účely konečného výberu.
Európska skupina odborníkov zhodnotí doplnené
žiadosti.
Vydá správu o žiadostiach vybratých kandidátskych
miest spolu s odporúčaním na vymenovanie najviac jedného mesta v jednej
kandidátskej krajine alebo potenciálnej kandidátskej krajine na Európske hlavné
mesto kultúry. Ak však žiadne z kandidátskych miest nespĺňa
kritériá, európska skupina odborníkov môže odporučiť titul daného
roku neudeliť. 
Správa obsahuje aj odporúčania pre
odporúčané mesto, pokiaľ ide o pokrok a opatrenia, ktoré sa majú
vykonať do roku udelenia titulu.
Správa sa predkladá Komisii a uverejňuje na
webovej lokalite Komisie.
Článok 11
Vymenovanie
Komisia prostredníctvom vykonávacích aktov
oficiálne vymenuje Európske hlavné mestá kultúry, pričom riadne
zohľadní odporúčania európskej skupiny odborníkov. Informuje o tejto
skutočnosti Európsky parlament, Radu a Výbor regiónov. 
Článok 12
Spolupráca
vymenovaných miest
1.           Európske hlavné mestá kultúry
toho istého roku sa po svojom vymenovaní musia snažiť o prepojenie svojich
kultúrnych programov.
2.           Spolupráca sa posudzuje v
rámci postupu monitorovania stanoveného v článku 13.
Článok 13
Monitorovanie
1.           Európska skupina odborníkov
monitoruje prípravu európskych hlavných miest kultúry a poskytuje mestám
podporu a usmernenie v období od ich vymenovania až po začiatok roku
udelenia titulu. 
2.           Na tento účel Komisia
zvolá európsku skupinu odborníkov a príslušné mestá na tri stretnutia: prvé
stretnutie sa koná tri roky pred začiatkom roku udelenia titulu, druhé
stretnutie sa koná osemnásť mesiacov pred začiatkom roku udelenia
titulu a tretie stretnutie sa koná dva mesiace pred začiatkom roku
udelenia titulu. Príslušný členský štát alebo krajina môžu na tieto
stretnutia vymenovať pozorovateľa.
Šesť týždňov pred každým stretnutím
vydajú mestá správy pre Komisiu o dosiahnutom pokroku.
Európska skupina odborníkov zhodnotí počas
stretnutí prípravy a poradí mestám s cieľom pomôcť im
rozvinúť vysokokvalitný program a účinnú stratégiu. Skupina
odborníkov venuje osobitnú pozornosť odporúčaniam uvedeným vo výberovej
správe a v predchádzajúcich správach o monitorovaní.
3.           Po každom stretnutí vydá
európska skupina odborníkov správu o stave príprav a o prípadných
krokoch, ktoré treba uskutočniť. 
Správy o monitorovaní sa zasielajú Komisii, mestám
a príslušnému členskému štátu alebo krajine. Zároveň sa
uverejňujú na webovej lokalite Komisie.
4.           Okrem stretnutí zameraných na
monitorovanie môže Komisia zorganizovať návštevy členov európskej
skupiny odborníkov do vymenovaných miest, kedykoľvek je to potrebné.
Článok 14
Cena
1.           Obdobie, na ktoré sa toto
rozhodnutie vzťahuje, sa kryje s niekoľkými viacročnými
finančnými rámcami. Komisia v prípade každého z týchto viacročných
finančných rámcov preskúma možnosť udeliť vymenovaným mestám peňažnú
cenu Meliny Mercouri. Právne a finančné aspekty tejto ceny sa riešia v
rámci príslušných programov Únie na podporu kultúry.
2.           Ak sú splnené podmienky
stanovené v odseku 1 a cena Meliny Mercouri sa udelí vymenovanému mestu, cena
sa vypláca najneskôr koncom júna roku udelenia titulu pod podmienkou, že mesto
si plní úlohy, ku ktorým sa zaviazalo pri podávaní žiadosti a že vykonalo
všetky odporúčania európskej skupiny odborníkov uvedené v jej správach o
výbere a monitorovaní. 
Záväzky z fázy podávania žiadostí sa považujú za
splnené vymenovaným mestom, ak nebola v programe a stratégii urobená žiadna
podstatná zmena medzi fázou podávania žiadosti a rokom udelenia titulu, a to
najmä: 
a)      rozpočet zostal v období medzi
vymenovaním mesta a začiatkom roku udelenia titulu stabilný;
b)      nezávislosť umeleckého tímu bola
rešpektovaná;            
c)      európsky rozmer zostal výrazným v
poslednej verzii kultúrneho programu;
d)      v komunikačnej stratégii a
komunikačných materiáloch, ktoré mesto použilo, sa jasne odráža
skutočnosť, že Európske hlavné mestá kultúry sú iniciatívou Únie;
e)      uskutočňujú sa plány
monitorovania a hodnotenia vplyvu titulu na mesto. 
Článok 15
Praktické
úpravy
Komisia najmä:
a)      zabezpečuje celkovú súdržnosť
činnosti;
b)      zabezpečuje koordináciu medzi
členskými štátmi a európskou skupinou odborníkov ;
c)      stanovuje usmernenia na pomoc pri
výberovom konaní a monitorovaní s ohľadom na ciele a kritériá a v úzkej
spolupráci s európskou skupinou odborníkov;
d)      poskytuje podporu európskej skupine
odborníkov ;
e)      zverejňuje všetky dôležité
informácie a zviditeľňuje činnosť na európskej úrovni;
f)       podporuje výmenu skúseností a najlepších
postupov medzi minulými, súčasnými a budúcimi hlavnými mestami, ako aj
kandidátskymi mestami.
Článok 16
Hodnotenie
1.           Za vyhodnotenie výsledkov
každého európskeho hlavného mesta kultúry zodpovedá príslušné mesto. 
Na základe cieľov a kritérií činnosti
stanoví Komisia mestám spoločné usmernenia a ukazovatele, aby
zaistila koherentný prístup k hodnotiacemu postupu.
Mestá pošlú svoje hodnotiace správy Komisii
najneskôr do 31. októbra roku nasledujúceho po roku udelenia titulu. Komisia
tieto správy uverejní.
2.           Komisia okrem hodnotení miest
tiež pravidelne zabezpečuje externé a nezávislé hodnotenie výsledkov
európskych hlavných miest kultúry. Hodnotenia Komisie sa zameriavajú na zaradenie
všetkých minulých hlavných miest do európskeho kontextu, umožnenie ich
porovnania a vyvodenie užitočných ponaučení pre budúce hlavné mestá,
ako aj pre všetky európske mestá.
V týchto externých a nezávislých hodnoteniach sa
posudzuje takisto činnosť Európske hlavné mestá kultúry ako celok
vrátane účinnosti postupov použitých pri organizovaní činnosti, jej
vplyvu a spôsobu jej skvalitnenia.
Komisia predloží Európskemu parlamentu, Rade
a Výboru regiónov:
a)      prvú predbežnú hodnotiacu správu
najneskôr 31. decembra 2024;
b)      druhú predbežnú hodnotiacu správu
najneskôr 31. decembra 2029;
c)      hodnotiacu správu ex-post najneskôr 31.
decembra 2034.
Článok 17
Ustanovenia
o zrušení a prechodné ustanovenia
Rozhodnutie č. 1622/2006/ES sa týmto
zrušuje. Bude sa však naďalej uplatňovať na mestá, ktoré boli
vymenované alebo sú v procese vymenovania za Európske hlavné mestá kultúry na
roky 2012 až 2019.
Článok 18
Toto
rozhodnutie nadobúda účinnosť dňom nasledujúcim po jeho
uverejnení v Úradnom vestníku Európskej únie.
V Bruseli
Za Európsky parlament                                 Za
Radu
predseda                                                        predseda
PRÍLOHA 
Poradie,
v ktorom sú členské štáty oprávnené navrhnúť Európske hlavné mesto
kultúry
 2020 || Chorvátsko[6] || Írsko || kandidátska a potenciálna kandidátska krajina 
 2021 || Rumunsko || Grécko || …[7] 
 2022 || Litva || Luxemburg ||   
 2023 || Maďarsko || Spojené kráľovstvo || kandidátska a potenciálna kandidátska krajina 
 2024 || Estónsko || Rakúsko ||   
 2025 || Slovinsko || Nemecko ||   
 2026 || Slovensko || Fínsko || kandidátska a potenciálna kandidátska krajina 
 2027 || Lotyšsko || Portugalsko ||   
 2028 || Česká republika || Francúzsko ||   
 2029 || Poľsko || Švédsko || kandidátska a potenciálna kandidátska krajina 
 2030 || Cyprus || Belgicko ||   
 2031 || Malta || Španielsko ||   
 2032 || Bulharsko || Dánsko || kandidátska a potenciálna kandidátska krajina 
 2033 || Holandsko || Taliansko ||   
[1]               Ú. v. EÚ C , , s. .
[2]               KOM(2007) 242 v konečnom
znení.
[3]               Ú. v. EÚ C 287, 29.11.2007, s. 1.
[4]               Ú. v. EÚ L 304, 3.11.2006, s. 1.
[5]               KOM(2011) 785 v konečnom znení. 
[6]               Pod podmienkou jeho prístupu v roku 2013.
[7]               Tretí
stĺpec zoznamu uvedeného v prílohe sa bude aktualizovať, ak po
prijatí rozhodnutia pristúpia k Únii nové krajiny. Dodrží sa poradie ich
pristúpenia. Vypočíta sa minimálne šesť rokov od dátumu pristúpenia
do začiatku roku udelenia titulu, aby sa poskytol dostatočný čas
na výberové konanie a monitorovanie. V danom roku nemôžu byť viac ako
tri európske hlavné mestá kultúry. Ak v ten istý dátum pristúpia k Únii dve
krajiny alebo k nej naraz pristúpi viac krajín a ak sa krajiny nedohodnú na
poradí účasti príslušných krajín, Rada zorganizuje žrebovanie.